王令
令既有高邸之行而束孝先兄弟索余诗云
扰扰利学者，久不可与谋。
读书乃何为，老不知轲丘。
弗恤义所在，务期高爵收。
尝闻失则嗟，不闻得之羞。
知谁洪其源，使世乘其流。
於今已汗漫，更久将遡游。
尝闻古人言，饕餮为共兜。
谓恶岂必多，偷饱德弗修。
不知自思者，舍此何所由。
故余早知惧，誓将异人求。
宁为寒饿嗟，不同富贵讴。
此行况有获，师德高前修。
因尝请子行，勉子无逗遛。
於吾乃何有，同病不独瘳。
虽爱谓予然，尚疑子终不。
惜子有高材，竿幢揭华旒。
苟能自摆去，不为世学囚。
行将见远到，强弩射弱菆。
何必请予诗，自合治子輈。